钦定古今图书集成/方舆汇编/职方典/第1544卷 > 《野马川干河桥记》郭子章
## 钦定古今图书集成/方舆汇编/职方典/第1544卷 > 《野马川干河桥记》郭子章

窃尝疑之，陈火朝觌，而川无舟梁，单襄公卜其将有
大咎。溱、洧之济，不杠不梁，侨捐一车，而孟子讥其不
知为政。夫舟梁俴俴琐务，何与于存亡之数？道路之
修，职于有司，何与于相国？而单、觇之密，孟责之备，奚
也？先王之教曰：“雨毕除道，水涸成梁。”其时儆曰：“收而场功，偫而畚挶。”火之初见，期于司里。所以为桥梁道
路计者，如此其豫，而陈郑废其教，不修其制，其何能
国？黔乌撒城东百三十里，有野马川，岁冬春雨未集，
平沙迤逦，如履康庄。夏秋暑雨，四山攒簇，众壑奔腾，
百道瀑泉，倾摇并下，平地涨丈馀，土人冒雨而渡，水
涨淹岁不下六七人，下流无泻。以天生眼为尾闾，
一雨阻行人，辄留数日，无以为寄寓施舍，然而冬春
水涸，故又曰干河。旧有桥，高仅数尺，长三丈，水涨并
桥没焉，无裨利涉。万历庚子，柱史宋公西巡乌撒，停
车问俗，众父老募缘，僧某进白状，乞改建石桥。宋公
愀然曰：“野马岁溺六七人，积十年为六七者十，积百
年为六七者百，可哀已。”乃捐百金及赈谷百石倡之。
予闻助五十金。壬寅柱史毕公西巡，助五十金。宋公
按滇，复发三十金趋之。计先后士民乐助，不下千金。
初委千户章甫、刘世勋，三年未就。复委守备张世臣、
千户张懋功及义民周国珠、罗仲金等与之期而毕
工。始造于庚子某月，已事于癸卯某月。桥长十丈有
奇，横二丈有奇，翼以阑，与长埒，为洞三。桥东西为堤，
路十五丈有奇，横一丈有奇。宋公自滇书来，命予纪
其事。予尝历陈、郑之郊矣，溱水、洧水五梁，陈佗仅仅
厉揭可涉，彼其时主相皆慢之，宁仪行父无足责已。
子产众人之母，而虑不及是。叶正则以为或有故，未
可知也。乌撒彝方漏天，一月之间，霁日几何，而野马
骤涨，视溱、洧、梁佗，难易倍蓰，令襄公、《孟子》见之，其感
慨又当何如？宋公两巡黔中，讨夜郎，讨皮林，赈大祲，
药大疫，百政具举。兹特其平政一端，而予以单公之
觇，觇之当必有大庆，流及子孙，《语》云：“活千人者侯。”赵
充国治湟、陜以西道梁七十所，而封营平，杜预请建
河桥于富平津，而封当阳，不若左券哉？又乌知“野马”
非宋公之河、湟、富平也。